"Let op, Ek is!" – NG Vishoek
Home / "Let op, Ek is!"
"Let op, Ek is!"
Tog wys Jakobus daarop dat geloof sonder die hoe of die doen dood is, vir hom is dit soos 'n liggaam wat ophou asemhaal (Jakobus 2:26). Daarom is die hoe en die doen van geloof 'n sigbare bewys dat jy wel 'n Jesus-mens is. En juis deur die sigbare geloof, is daar groei en nuwe ervaringe in jou verhouding met God en met ander mense. Kom ons probeer in die volgende paar weke "doen-dinge" vir Jesus-mense beter verstaan.
Die eerste "doen-geloof" wat ek baie van bewus is, is die 24/7 teenwoordigheid van God in my lewe. Moses ontdek Wie God is by die brandende doringbos op Horeb, die berg van God. Vir Moses is Hy slegs daar teenwoordig, maar in God se bekendstelling van Wie Hy is, is daar meer van God as wat Moses besef. In die Ou Testament lyk dit asof God se teenwoordigheid beperk is tot sekere plekke of gebeurtenisse soos die berg van God, die wolk- en die vuurkolom tydens die woestyntog, die ark in die tabernakel en uiteindelik in die tempel in Jerusalem. Daar is ook ander verskyninge van die Here aan profete of ander Bybelfigure.
Maar toe kom die mens Jesus, wat ook volledig God is, na ons aarde toe. En Hy word die groot "Ek is" … die lig vir die wêreld; die ware wingerdstok; die brood van die lewe; die weg en die waarheid en die lewe … (Johannes-evangelie). En dan word die Heilige Gees in al sy volheid op Pinksterdag uitgestort op ons gebroke aarde om in elke Jesus-mens permanente woonplek te maak. Tot hier weereens net in Wie en wat ons glo, en niks hoe nie.
Hier word die hoe, "let op"! Amper soos skrik wakker, maak oop jou oë, skakel alle sensors aan, wees net ingestel, want God is steeds soos vir Moses, ook vir ons "Ek is". Hy het nog nooit verander nie, al wat kan verander is ons oplettendheid na Hom. Let op hoe Hy in die groot en klein dingetjies in jou lewe 'n verskil maak; let op hoe Hy jou dra deur moeilike tye; let op dat jou innerlike vrede net van Hom kom; let op dat Hy vir jou goed is op maniere wat jy nie vra of verwag nie; let op Wie Hy vir jou wil wees … Doen die "let op"-ding!